Il-Ħames Pitazz – Paragrafi 1481-1490 waqt il-Quddiesa, rajt il-Bambin Ġesu' ħdejn il-ġinokkjatur tiegħi. F'għajnejja deher qisu kellu xi sena, u talabni nżommu f'dirgħajja. X'ħin ħadtu f'dirgħajja, ġie jitgeddes fuq sidri u qalli, Hi ħaġa tajba għalija li nkun qrib qalbek. "Għalkemm Inti daqshekk ċkejken, jiena naf li Inti Alla. Għalfejn ħadt id-dehra ta' tarbija hekk ċkejkna sabiex Inti tikommunika miegħi?" Għax irrid ngħallmek it-tfulija spirtwali. Jiena rridek tkun ċkejkna, għax meta inti tkun ċkejkna, Jiena nkun qed inġorrok qrib il-Qalb Tiegħi, bħalma inti qiegħda żżommni qrib qalbek bħalissa. U ma' dan il-kliem, erġajt sibt ruħi waħdi, imma ħadd ma jista' jimmaġina l-emozzjonijiet ta' ruħi, tant kont mgħaddsa f'Alla b'mod sħiħ, bħal sponża mitfugħa fil-baħar . . . + O Ġesu' tiegħi, Inti taf li jiena sibt ruħi f'ħafna nwkiet għax għidt il-verita'. O verita', li ta' spiss tinżamm minn taħt, inti kważi dejjem tkun liebsa kuruna tax-xewk! O verita' Eterna, weżinni sabiex ikolli l-kuraġġ ngħid il-verita' wkoll jekk għad jiġri li jkolli nħallas b'ħajti minħabba f'hekk. O Ġesu', kemm hi ħaġa iebsa temmen dan il-fatt, meta wieħed jara li jgħallmuk mod u jgħixu mod ieħor. Din hi r-raġuni għaliex, waqt l-irtir, wara li għamilt osservazzjoni twila fuq il-ħajja, iddeċidejt li nsammar għajnejja fuqek Ġesu', li Int il-mudell l-iżjed perfett. O eternita', li għad tikxef ħafna sigrieti u turi b'mod ċar il-verita'. . . O Ostja ħajja, weżinni f'dan l-eżilju, sabiex ikolli s-saħħa nimxi bil-fedelta' fil-passi tas-Salvatur. Minix nitolbok, Mulej, tniżżilni minn fuq is-salib, imma nitolbok tagħtini s-saħħa li nibqa' fuqu bla ma niċċaqlaq. Irrid li nkun minxura fuq is-salib bħalma kont Int, Ġesu'. Irrid it-torturi u l-uġigħ kollu li Inti batejt. Irrid nixrob sal-inqas qatra t-tazza tal-imrar. It-Tjubija ta' Alla Il-ħniena ta' Alla, moħbi fis-Sagrament Imqaddes, leħen il-Mulej li jkellimna mit-tron tal-ħniena: Ejjew Għandi, intom ilkoll. Djalogu bejn Alla ħanin u r-ruħ midinba Ġesu': Tibżax mis-Salvatur tiegħek, O ruħ midinba. Jiena nagħmel l-ewwel mossa biex niġi għandek, għax naf li waħdek m'intix kapaċi tintrefa' lejja. Binti, taħrabx minn Missierek; kun lesta li titkellem bil-miftuħ ma' Alla tiegħek tal-ħniena li jrid jgħid il-kliem ta' maħfra u jxerred fuqek il-grazzji Tiegħu bil-kotra. Kemm hi għażiża għalija ruħek! Jiena nqaxt ismek fuq il-pala ta' idejja; inti tinsab minquxa bħal ferita fonda ġewwa Qalbi. Ir-ruħ: Mulej, jiena qiegħda nisma' leħnek isejjaħli biex nerġa' lura mit-triq tad-dnub, imma la għandi s-saħħa u lanqas il-kuraġġ biex nagħmel dan. Ġesu': Jiena s-saħħa tiegħek, Jiena ngħinek fit-taqbida. Ir-ruħ: Mulej, jiena qiegħda nagħraf il-qdusija Tiegħek, u jiena nibża' minnek. Ġesu': Binti, inti tibża' minn Alla tal-ħniena? Il-qdusija Tiegħi ma tellifnix milli nuri l-ħniena. Ara, għalik Jiena waqqaft tron ta' ħniena f'din l-art – it-tabernaklu – u minn dan it-tron Jiena nixtieq nidħol ġewwa qalbek. Madwari la hemm min jimxi warajja u lanqas għassiesa. Inti tista' tiġi Għandi kull ħin, ikun x'ħin ikun; Jiena rrid nitkellem miegħek u nixtieq nagħtik il-grazzja Tiegħi. Ir-ruħ: Mulej, niddubita li Inti taħfirli l-ħafna dnubiet tiegħi; il-miżerja tiegħi timlieni bil-biża'. Ġesu': Il-ħniena Tiegħi hi ikbar mid-dnubiet tiegħek u dawk tad-dinja kollha. Min jista' jkejjel kemm hi kbira t-tjubija Tiegħi? Għalik Jiena nżilt mis-sema fl-art; għalik ippermettejt li niġi msammar mas-salib; għalik ħallejt il-Qalb Imqaddsa Tiegħi tiġi minfuda b'lanza, u b'dan il-mod infetħet beraħ il-għajn tal-ħniena għalik. Ejja, mela, bil-fiduċja biex tiġbed il-grazzji minn din il-għajn. Jiena qatt ma ngħid le lil qalb niedma. Il-miżerja tiegħek għebet fil-fond tal-ħniena Tiegħi. Toqgħodx tilmenta miegħi dwar id-dgħjufija tiegħek. Jiena nieħu gost jekk inti terħi f'idejja l-inkwiet u d-dwejjaq tiegħek. Jiena ser inferra' fuqek it-teżori tal-grazzja Tiegħi. Ir-ruħ: Bi tjubitek Inti rbaħt, O Mulej, il-qalb tiegħi iebsa bħall-ġebel. B'fiduċja u b'umilta', jiena nersaq lejn it-tribunal tal-ħniena Tiegħek, fejn Inti stess tagħtini l-assoluzzjoni permezz tar-rappreżentant Tiegħek. O Mulej, jiena nħoss il-grazzja u l-paċi Tiegħek jimlew lil ruħi msejkna. Inħossni mirbuħa mill-ħniena Tiegħek, O Mulej. Inti taħfirli, ħaġa li hi ikbar milli jiena kont nissogra nittama jew li kont nista' nimmaġina. It-tjubija Tiegħek hi ikbar mix-xewqat kollha tiegħi. U issa, mimlija radd il-ħajr għal tant grazzji, jiena nistiednek tiġi ġewwa qalbi. Jiena tbegħidt, bħall-iben il-ħali li tilef it-triq; imma Inti dejjem bqajt missieri. Żid il-ħniena Tiegħek lejja, għax Inti qed tara kemm jiena dgħajfa. Ġesu': Binti, titkellimx iżjed dwar il-miżerja tiegħek; Jiena diġa' nsejtha. Isma', binti, x'nixtieq ngħidlek. Ersaq qrib il-ġrieħi Tiegħi u iġbed mill-Għajn tal-Ħajja dak kollu li tixtieq qalbek. Ixrob bix-xaba' mill-Għajn tal-Ħajja u ma tgħejjiex fil-mixi tiegħek. Ħares lejn il-glorji tal-ħniena Tiegħi u tibżax mill-għedewwa tas-salvazzjoni tiegħek. Igglorifika l-ħniena Tiegħi. Djalogu bejn Alla Ħanin u r-ruħ li qatgħet jiesha. Ġesu': O Ruħ mgħaddsa fid-dlam, tiddisprax. Mhux kollox hu mitluf s'issa. Ejja u afda f'Alla tiegħek, li Hu mħabba u ħniena. – Imma r-ruħ li ma tismax lanqas dan l-appell, titkebbeb fid-dlam. Ġesu' jerġa' jsejħilha: Binti, isma' leħen Missierek ħanin. – Fir-ruħ tfeġġ din it-tweġiba: "Għalija m'hemm l-ebda ħniena," u hija taqa' f'dalma ikbar, f'disperazzjoni li ddewwaqha l-infern minn qabel u li ma tħallihiex tkun kapaċi tersaq lejn Alla. Għat-tielet darba Ġesu' jerġa' jsejjaħ lir-ruħ, imma r-ruħ tibqa' truxa u għamja, iebsa u ddisprata. Imbagħad tibda taħdem il-ħniena ta' Alla, u mingħajr il-kooperazzjoni tar-ruħ, Alla jagħtiha l-grazzja tal-aħħar. Jekk din ukoll ma tiġix milqugħa, Alla jħalli lir-ruħ għall-eternita' f'din id-dispożizzjoni li tkun għażlet hi stess. Din il-grazzja toħroġ mill-Qalb ħanina ta' Ġesu' u tagħti lir-ruħ dawl speċjali li permezz tiegħu r-ruħ tibda tifhem l-isforz li Alla qed jagħmel; imma l-konverżjoni tiddependi mir-rieda tagħha stess. Ir-ruħ taf li din hi għaliha l-grazzja tal-aħħar u, ukoll jekk hi turi l-inqas sinjal ta' rieda tajba, il-grazzja ta' Alla twettaq il-bqija. Il-ħniena Tiegħi bla tarf qiegħda taħdem hawnhekk. Hienja r-ruħ li takkwista ġid spiritwali minn din il-grazzja. Ġesu': Liema ferħ jimlieli Qalbi meta inti terġa' lura għandi. Għax inti dgħajfa, Jiena nerfgħek f'dirgħajja u nieħdok fid-dar ta' Missieri. Ir-ruħ: (bħallikieku qamet, tistaqsi beżgħana): Possibbli li għad hemm il-ħniena għalija? Ġesu': Iva, binti, Inti għandek jedd speċjali fuq il-ħniena Tiegħi. Ħalliha taħdem fir-ruħ imsejkna tiegħek; ħalli r-raġġi tal-grazzja jidħlu ġewwa ruħek; huma jġibu magħhom dawl, sħana u ħajja. Ir-ruħ: Imma x'ħin naħseb fuq dnubieti nimtela' bil-biża', u din il-biża' terribbli ġġegħelni niddubita mit-tjubija Tiegħek. Ġesu': Binti, dnubietek kollha kemm huma ma ferewlix Qalbi u ma weġġgħunix daqskemm iferini u jweġġagħni n-nuqqas ta' fiduċja li inti qiegħda turi bħalissa – li wara tant sforzi tal-imħabba u l-ħniena Tiegħi, inti għadek xorta waħda tiddubita mit-tjubija Tiegħi. Ir-ruħ: O Mulej, salvani Inti, għax ser nintilef. Kun is-salvatur tiegħi. O Mulej, ma nista' ngħid xejn iżjed; ruħi msejkna tinsab imċarta; imma Inti O Mulej . . . Ġesu' ma jħallix lir-ruħ tispiċċa imma jerfagħha mill-art, mill-fond tal-miżerja tagħha u jeħodha ġewwanett fil-Qalb tiegħu fejn dnubietha kollha jgħibu fil-pront, ikkonsmati mill-fjammi tal-imħabba. Ġesu': Hawnhekk, ruħ, jinsabu t-teżori kollha ta' Qalbi. Ħu kulma għandek bżonn minn hemm. Ir-ruħ: O Mulej , Inti rbaħtni bil-grazzja Tiegħek. Jiena qiegħda nħoss li daħlet fija ħajja ġdida u, fuq kollox, nista' nħoss imħabbtek ġewwa qalbi. Dan biżżejjed għalija. O Mulej, jiena nigglorifika s-Setgħa bla tarf tal-Ħniena Tiegħek għall-eternita' kollha. It-tjubija Tiegħek timlieni bil-kuraġġ u jiena ser nafda fik id-dwejjaq kollha li hemm ġewwa qalbi. Ġesu': Għidli kollox, binti, taħbili xejn, għax il-Qalb Tiegħi mimlija mħabba, il-Qalb tal-Aqwa Ħabib tiegħek, qiegħda tisimgħek. Ir-ruħ: O Mulej, issa jiena nista' nara l-ingratitudni kollha tiegħi u t-tjubija Tiegħek. Inti kont qed tiġri warajja bil-grazzja Tiegħek, filwaqt li jiena kont qiegħda nfixkel il-Qalb tajba Tiegħek. Jiena qiegħda nara li ħaqqni l-fond tal-infern talli ma lqajtx il-grazzji Tiegħek. Ġesu' (jinterrompi): Tintilifx toqgħod taħseb fuq il-miżerji tiegħek – inti għadek wisq dgħajfa biex titkellem fuqhom – imma, pjuttost, ibqa' ħares lejn il-Qalb Tiegħi mimlija tjubija, u mtela bis-sentimenti Tiegħi. Kompli ssielet għall-manswetudni u l-umilta'; kun ħanina mal-oħrajn, bħalma Jien ħanin miegħek; u, meta tħossok li qiegħda tonqoslok is-saħħa, jekk inti tiġi fl-għajn tal-ħniena biex issaħħaħ lil ruħek, inti ma tgħejjiex fit-triq. Ir-ruħ: Issa jiena nista' nifhem il-ħniena Tiegħek, li tħarisni, u bħal kewkba tiddi, teħodni fid-dar ta' Missieri, u tħarisni mill-waħx tal-infern li jiena ħaqqni, mhux darba, imma għal elf darba. O Mulej, l-eternita' mhix biżżejjed għalija biex nagħti t-tifħir li jixraq lill-ħniena Tiegħek bla tarf u lill-kompassjoni li Inti għandek għalija. + Djalogu bejn Alla Ħanin u r-ruħ li qiegħda tbati 1487. Ġesu': Ruħ imsejkna, Jiena qed nara li inti qiegħda tbati ħafna u lanqas għandek saħħa biżżejjed biex inti titkellem miegħi. Għalhekk ser inkellmek Jiena. Ukoll jekk it-tbatijiet tiegħek huma kbar ħafna, inti m'għandekx taqta' qalbek jew taqa' fi swied ta' qalb. Imma għidli binti, min issogra jferilek qalbek? Għidli kollox, kun sinċiera Miegħi, urini l-feriti kollha ta' qalbek. Jiena ser infejjaqhom, u t-tbatija tiegħek issir mezz biex inti titqaddes. Ir-ruħ: Mulej, it-tbatijiet tiegħi tant huma kbar u ħafna u tant ilhom għaddejjin li jiena qiegħda naqta' qalbi. Ġesu': Binti, taqtax qalbek. Jiena naf li inti għandek fiduċja sħiħa Fija; naf li inti konxja mill-ħniena u t-tjubija Tiegħi. Ejja nitkellmu fit-tul fuq dak kollu li tant qed jagħfas fuq qalbek. Ir-ruħ: Tant hemm affarijiet differenti li ma nafx fuqhiex ser naqbad nitkellem l-ewwel, lanqas kif ser nesprimi ruħi. Ġesu': Kellimni b'mod sempliċi, bħalma jitkellmu l-ħbieb bejniethom. Għidli issa, binti, x'inhu jżommok milli timxi 'l quddiem fil-qdusija? Ir-ruħ: In-nuqqas ta' saħħa jżommni lura fit-triq tal-qdusija. Ma nistax inwettaq dmirijieti. Jiena ma niswa għal xejn bħal rota żejda fuq vagun. Ma nistax nagħmel mortifikazzjoni jew insum bl-ebda mod bħalma kienu jagħmlu l-qaddisin. Minbarra dan, ħadd ma jemminni li jiena marida, u għalhekk l-uġigħ mentali jiżdied mal-uġigħ tal-ġisem, u ta' spiss inħossni umiljata. Ġesu' kif jista' xi ħadd isir qaddis f'ċirkustanzi bħal dawn? Ġesu': Veru, binti, dan kollu jfisser uġigħ. Imma m'hemm l-ebda triq li twassal għall-ġenna ħlief it-triq tas-salib. Jiena kont l-ewwel wieħed li mxejt f'din it-triq. Inti għandek titgħallem li din hija l-iqsar triq u l-iktar waħda żgura. Ir-ruħ: Mulej, hemm ostaklu ieħor fit-triq tal-qdusija. Għax jiena fidila lejk, niġi ppersegwitata u jkolli nbati ħafna. Ġesu': Għax inti m'intix ta' din id-dinja, id-dinja tobgħodok. L-ewwel ippersegwitat lili. Il-persekuzzjoni hi sinjal li inti tinsab miexja warajja bil-fedelta'. Ir-ruħ: Mulejja, ninsab ukoll qalbi maqtugħa għax la s-superjuri u lanqas il-konfessur tiegħi ma jistgħu jifhmu l-provi interjuri tiegħi. Swidija qiegħda ddallamli moħħi. Kif nista' nimxi 'l quddiem? Dan kollu jaqtagħli qalbi u jżommni lura fl-isforzi tiegħi biex nilħaq il-qċaċet tal-qdusija. Ġesu': Mela, binti, din id-darba kellek ħafna xi tgħidli. Jiena nifhem kemm hi ħaġa iebsa meta ma jifhmukx, u l-aktar meta dawn ikunu dawk il-persuni li inti tħobb u li magħhom inti tkun ftaħt qalbek. Imma biżżejjed għalik li tkun taf li Jiena nifhem l-inkwiet u l-miżerja kollha tiegħek. Togħġobni l-fidi kbira li inti għandek, minkejja kollox, fir-rappreżentant Tiegħi. Tgħallem minn din il-ħaġa li ħadd ma jista' jifhem ruħ għal kollox – din il-ħaġa l-ebda bniedem ma jasal għaliha. Għalhekk, Jiena bqajt f'din id-dinja biex infarraġ il-qalb miġugħa tiegħek u nsaħħaħlek ruħek, sabiex inti ma taqtax qalbek fit-triq. Inti qiegħda tgħid li swidija kbira qiegħda ddallamlek moħħok. Imma għaliex, fi żminijiet bħal dawn, ma tiġix għandi, id-dawl li jista' f'waqt wieħed iferra' f'ruħek għarfien ikbar dwar il-qdusija, ħafna iktar milli inti tista' ssib fil-kotba? L-ebda konfessur m'hu kapaċi jgħallem u jdawwal lir-ruħ b'dan il-mod. Kun af ukoll, li d-dalma li inti qiegħda tilmenta fuqha Jiena għaddejt minnha qablek fil-Ġnien taż-Żebbuġ meta ruħi sfat mgħaffġa bi tbatija li tqarreb għall-mewt. Jiena qed nagħtik sehem f'dawk it-tbatijiet minħabba l-imħabba speċjali li għandi għalik u minħabba l-grad għoli ta' qdusija li Jiena nixtieq li inti jkollok fil-ġenna. Ruħ li qiegħda tbati tinsab l-iktar qrib ta' Qalbi. Ir-ruħ: Ħaġ'oħra, Mulej. X'għandi nagħmel meta nies, speċjalment dawk li kelli dritt niddependi minnhom fi żminijiet meta l-iktar ikolli bżonn, ma jagħtux kasi u ma jridux jafu bija? Ġesu': Binti, agħmel riżoluzzjoni li qatt ma tiddependi min-nies. Afda lilek innifsek, kollok kemm int, fir-rieda Tiegħi u għid, "Mhux kif irrid jiena, imma jkun minni skont ir-rieda Tiegħek, O Alla." Dan il-kliem, jekk inti tlissnu fil-fond ta' qalbek, jista' jgħolli lir-ruħ sal-quċċata tal-qdusija fi żmien qasir. Jiena nitpaxxa b'ruħ bħal din. Ruħ bħal din tagħtini glorja. Ruħ bħal din timla l-ġenna bil-fwieħa tal-virtu' tagħha. Imma ifhem li s-saħħa biex inti tkun tiflaħ għat-tbatija tiġi mit-Tqarbin ta' spiss. Mela ersaq ta' spiss lejn din il-għajn tal-ħniena, biex inti tiġbed permezz tal-fiduċja, dak kollu li għandek bżonn. Ir-ruħ: Grazzi, Mulej, tat-Tjubija Tiegħek li bqajt magħna f'dan l-eżilju bħala Alla tal-ħniena u talli tberikna bid-dija tal-kompassjoni u tat-tjubija Tiegħek. Bid-dawl tal-ħniena Tiegħek jiena wasalt biex nifhem kemm Inti tħobbni. Djalogu bejn Alla Ħanin u r-ruħ li qiegħda tipprova ssir Perfetta. Ġesu': Jogħġbuni l-isforzi tiegħek, O ruħ li qiegħda taspira għall-perfezzjoni, imma għaliex qiegħed narak hekk ta' spiss qalbek sewda u mnikkta? Għidli, binti, xi jfisser dan is-swied ta' qalb u x'qed jikkawżah? Ir-ruħ: Mulej, ir-raġuni ta' dan is-swied ta' qalb tiegħi hi li, minkejja r-riżoluzzjonijiet sinċieri tiegħi, jiena nerġa' naqa' fl-istess difetti tiegħi. Filgħodu nagħmel ir-riżoluzzjonijiet, imma filgħaxija nara kemm mort 'il bogħod minnhom. Ġesu': Qiegħda tara, binti, x'inti minnek innfisek. Il-kawża tal-waqgħat tiegħek hi li inti tiddependi wisq minnek innifsek u ftit wisq Minni. Imma tħallix din il-ħaġa ssewwidlek qalbek daqshekk. Inti għandek x'taqsam ma' Alla tal-ħniena li l-miżerja tiegħek ma tistax tasal sal-fond tagħha. Ftakar, Jiena ma ffissajtx ċertu numru biss ta' maħfriet. Ir-ruħ: Iva, jiena dan kollu nafu, imma tentazzjonijiet kbar jagħmlu għalija, u diversi dubji jfiġġu ġewwa fija, u, iżjed u iżjed, kollox idejjaqni u jaqtagħli qalbi. Ġesu': Binti, kun af li l-ikbar ostakli għall-qdusija huma l-qtigħ il-qalb u l-ansjeta' eseġerata. Dawn ma jħallulekx il-kapaċita' li inti tipprattika l-virtu'. It-tentazzjonijiet kollha flimkien m'għandhomx itellfu l-paċi interjuri, lanqas għal mument wieħed biss. Is-sensittivita' u l-qtigħ il-qalb huma frott tal-egoiżmu. M'għandekx taqta' qalbek, imma tħabat biex tara mħabbti ssaltan minflok l-egoiżmu tiegħek. Għandu jkollok fiduċja, binti. Taqtax qalbek tiġi għall-maħfra, għax Jiena dejjem ninsab lest li naħfirlek. Kull darba li inti tittallab għaliha, inti tkun qiegħda tigglorifika l-ħniena Tiegħi. Ir-ruħ: Jiena nista' nifhem x'inhi l-aħjar ħaġa li għandi nagħmel, x'jogħġbok l-iktar, imma niltaqa' ma' tfixkil kbir meta niġi biex nagħmel xi ħaġa dwar dan. Ġesu': Binti, il-ħajja f'din l-art hi tassew taqbida; taqbida kbira għas-saltna Tiegħi. Imma tibżax għax m'intix waħdek. Jiena dejjem inwieżnek; mela serraħ fuqi sakemm qiegħda titqabad, u tibża' minn xejn. Ħu f'idejk ġarra tal-fiduċja, imliha u ixrob mill-għajn tal-ħajja għalik innifsek – imma wkoll għall-erwieħ oħrajn, l-iktar għal dawk li m'għandhomx fiduċja fit-tjubija Tiegħi. Ir-ruħ: O Mulej, inħoss qalbi qiegħda timtela bi mħabbtek u r-raġġi tal-ħniena u tal-imħabba Tiegħek qegħdin jinfduli ruħi. Jiena ser immur, Mulej, skont il-kmand Tiegħek. Immur biex nirbaħ l-erwieħ. Imsaħħa bil-grazzja Tiegħek, jiena ninsab lesta biex nimxi warajk, mhux biss sat-Tabor, imma wkoll sal-Kalvarju. Nixtieq immexxi l-erwieħ sal-għajn tal-ħniena Tiegħek sabiex id-dija tal-ħniena Tiegħek tkun tista' tiġi riflessa fl-erwieħ kollha, u d-dar ta' Missierna tkun tista' timtela sakemm tfur. U meta l-għadu jibda jaħbat għalija, jiena nistkenn wara t-tarka tal-ħniena Tiegħek. Djalogu bejn Alla Ħanin u ruħ Perfetta. Ir-ruħ: Mulej u Mgħallem tiegħi, nixtieq nitkellem miegħek. Ġesu': Tkellem, binti għażiża, għax Jiena dejjem qiegħed nisma'. Qiegħed nistenniek. X'tixtieq tgħid? Ir-ruħ: Mulej, l-ewwel ħallini nferra' qalbi f'riġlejk filwaqt li nidlikhom bil-fwieħa tar-radd il-ħajr tiegħi għal ħafna barkiet li Int xxerred fuqi bil-kotra; ukoll li kieku ridt, ma kontx nista' ngħoddhom. Li nista' niftakar biss li qatt ma kien hemm waqt wieħed f'ħajti meta ma ħassejtx l-esperjenza tal-ħarsien u tat-tjubija Tiegħek. Ġesu': Il-kliem tiegħek jogħġobni, u r-radd il-ħajr tiegħek jiftaħ teżori ġodda ta' grazzji. Imma, binti, għandna nitkellmu b'iktar dettall fuq il-ħwejjeġ li jinsabu ġewwa qalbek. Ejja nitkellmu ma' xulxin min qalbna, bħalma jagħmlu żewġt iqlub li jħobbu lil xulxin. Ir-ruħ: O Mulejja ħanin, hemm sigrieti ġewwa qalbi li ħadd ma jafhom, jew li ħadd ma jista' qatt isir jafhom ħliefek għax, ukoll li kieku jiena ridt nirrevelahom, ħadd ma jifhimni. Il-ministru Tiegħek jaf xi ftit għax jiena mmur inqerr għandu, imma hu jaf biss dawk il-ftit misteri li jiena kapaċi nuri; il-bqija jibqa' bejnietna għall-eternita', O Mulejja! Inti għattejtni bil-mant tal-ħniena Tiegħek u ħfirtli dnubieti. Lanqas darba ma ċħadtli l-maħfra Tiegħek; Inti dejjem ħennejt għalija u tajtni l-ħajja ġdida tal-grazzja. Biex tevitali d-dubji, Inti afdajtni fil-premura u fl-imħabba tal-Knisja Tiegħek, dik l-omm ħanina, li f'Ismek tassigurani mill-veritajiet tal-fidi u toqgħod għassa tiegħi sabiex jiena ma noħroġx mit-triq. Speċjalment fit-tribunal tal-ħniena Tiegħek ruħi tiltaqa' ma' oċjean ta' grazzji, għalkemm Inti ma tajtx iż-żmien biex huma jindmu lill-Anġli li waqgħu, lanqas ma żidtilhom iż-żmien tal-ħniena. O Mulejja, Inti pprovdejtli saċerdoti qaddisin biex juruni t-triq iż-żgura. Ġesu', hemm sigriet ieħor f'ħajti, dak l-iktar profond u l-iktar għażiż għal qalbi: dan huwa Inti stess meta Inti tiġi ġewwa qalbi taħt ix-xbieha tal-ħobż. Hawn jinsab is-sigriet kollu tal-qdusija tiegħi. Hawnhekk qalbi tkun magħquda ma' Tiegħek sabiex ikunu ħaġa waħda. Ma jibqax sigrieti iktar, għax dak kollu li hu Tiegħek huwa tiegħi,u dak kollu li hu tiegħi huwa Tiegħek. Daqshekk huma s-Setgħa bla tarf u l-miraklu tal-ħniena Tiegħek. L-ilsna kollha tal-bnedmin u tal-anġli magħqudin flimkien ma jsibux il-kliem adattat għal dan il-misteru tal-imħabba u l-ħniena Tiegħek. X'ħin nikkontempla dan il-misteru, qalbi ssib ruħha f'estasi mill-ġdid. Jiena ngħidlek kollox fis-skiet, Mulej, għax il-lingwa tal-imħabba m'għandhiex bżonn ta' kliem; lanqas l-ebda ċaqliqa ta' qalbi ma taħrablek. O Mulej, meta Inti ndenjajt tiċċekken daqshekk lejja b'mod hekk kbir, dan iqajjem ġewwa ruħi mħabba dejjem ikbar għalik, li Inti l-uniku għan ta' mħabbti. Il-ħajja ta' din l-għaqda turi ruħha f'safa perfetta, umilta' profonda, skiet ħelu, u ħerqa kbira għas-salvazzjoni tal-erwieħ. O Mulej tiegħi l-iktar ħelu, Int tgħasses fuqi kull waqt u ddawwalli moħħi x'għandi nagħmel f'sitwazzjoni preċiża, meta qalbi tkun għandha qiegħda taħsibha x'għandha tagħżel bejn iż-żewġ affarijiet. Int stess ta' spiss indħalt biex tgħinni niddeċiedi f'każ ta' diffikulta'. Ħafna drabi li ma nistax ngħoddhom, permezz ta' dawl f'daqqa waħda, Inti għarraftni x'jogħġbok l-iktar. O kemm huma numerużi l-każijiet ta' maħfra li ħadd ma jaf bihom! Kemm –il darba Int ferrajt ġewwa ruħi kuraġġ u perseveranza sabiex jiena nibqa' miexja 'l quddiem. Kont Inti stess li neħħejt it-tfixkil minn quddiemi, u ndħalt direttament fl-azzjonijiet tal-bnedmin. O Ġesu', dak kollu li jiena għidtlek huwa biss dell fjakk ta' dak li qed jiġri ġewwa qalbi. O Ġesu' tiegħi, b'liema ħerqa jiena nixtieq il-konverżjoni tal-midinbin! Inti taf jiena x'qiegħda nagħmel għalihom biex nirbaħhom għalik. Kull offiża kontrik lili tweġġagħni ħafna. Ma nibża' għal xejn, la għal saħħti lanqas għal ħajti stess, sabiex jiena niddefendi s-saltna Tiegħek. Għalkemm l-isforzi tiegħi jibqgħu ma jidhrux f'din l-art, xorta waħda huma prezzjużi f'għajnejk. O Ġesu', jiena rrid inġib l-erwieħ fejn l-għajn tal-ħniena Tiegħek sabiex huma jimlew l-ilma li jagħti l-ħajja permezz tal-fiduċja. Ir-ruħ li tixtieq li jkollha iktar mill-ħniena ta' Alla għandha tersaq lejn Alla b'fiduċja ikbar; u jekk il-fiduċja tagħha f'Alla tkun bla limitu, imbagħad il-ħniena ta' Alla lejha tkun ukoll bla tarf. O Alla tiegħi, li taf b'kull taħbita ta' qalbi, Inti taf b'liema ħerqa jiena nixtieq li l-qlub kollha jħabbtu għalik biss, li kull ruħ tigglorifika l-kobor tal-ħniena Tiegħek. Ġesu': Binti l-maħbuba, għaxqa ta' Qalbi, kliemek huma iktar għeżież għalija u jogħġbuni iktar mill-kor tal-anġli. It-teżori kollha ta' Qalbi jinsabu miftuħin għalik. Ħu minn din il-Qalb dak kollu li inti teħtieġ għalik u għad-dinja kollha. Minħabba mħabbtek, Jiena qed inżomm lura l-kastigi ġusti, li l-umanita' ħaqqha. Att wieħed ta' mħabba pura jogħġobni iktar minn elf talba imperfetta. Waħda mit-tnehid tiegħek ta' mħabba tpattili għal ħafna offiżi li bihom jiksuni dawk li ma jemmnux f'Alla. L-iżgħar att ta' virtu' għandu valur bla tarf f'għajnejja minħabba l-imħabba kbira li inti għandek għalija. F'ruħ li tgħix biss bi mħabbti, Jiena nsaltan bħalma nagħmel fil-ġenna. Jiena ngħasses fuqha lejl u nhar. Fiha nsib il-hena Tiegħi; widinti tkun attenta għal kull talba tal-qalb tagħha; ħafna drabi Jiena nantiċipa t-talb tagħha. O binti, maħbuba b'mod speċjali Minni, il-mimmi ta' għajnejja, ejja strieħ mument wieħed qrib Qalbi u duq minn dik l-imħabba li inti għad titpaxxa biha għall-eternita' kollha. Imma, binti, għadek ma wasaltx f'pajjiżek; mela mur, imsaħħa bil-grazzja Tiegħi, u ssielet għas-saltna Tiegħi fl-erwieħ; issielet bħalma jixraq lil bint sultan; u ftakar li l-jiem tal-eżilju tiegħek għad jgħaddu malajr, u magħhom il-possibbilta' li takkwista l-mertu għall-ġenna. Minn għandek, binti, qiegħed nistenna għadd kbir ta' erwieħ li għad jigglorifikaw il-ħniena Tiegħi għall-eternita' kollha. Binti, sabiex inti tkun tista' twieġeb għas-sejħa Tiegħi denjament, irċevini kuljum fit-Tqarbin Imqaddes. Dan jagħtik is-saħħa . . . Ġesu', tħallinix waħdi fit-tbatija. Inti taf, Mulej, kemm jiena dgħajfa. Jiena abbiss ta' miżerja, u waħdi ma jiena xejn; għalhekk x'għaġeb jekk titlaqni u naqa? Għadni tarbija, Mulej, għalhekk ma nistax nimxi waħdi. Madankollu, imqar jekk inħossni mitluqa, nibqa' nittama; il-fiduċja tiegħi fik qed tibdilni għal kollox – ta' spiss minkejja dak kollu li nħoss. Tnaqqasli xejn mit-tbatija li għandi, biss agħtini l-qawwa biex inġarrabha. Agħmel bija dak li jogħġbok, Mulej; biss agħtini l-grazzja li nkun nista' nħobbok f'kull ġrajja u ċirkustanza. Mulej, ittaffilix il-kalċi tal-imrar, biss agħtini s-saħħa biex inkun nista' nixorbu kollu. O Mulej, xi drabi Inti tgħollini sad-dija tad-dehriet, u mbagħad Inti terġa' titfagħni fid-dalma tal-lejl u fl-abbiss tax-xejn tiegħi, u ruħi tħossha bħallikieku kienet waħedha fid-deżert. Imma fuq kollox jiena nafda fik, Ġesu', għax Inti ma tinbidilx. Il-burdati tiegħi jinbidlu, imma Inti dejjem l-istess, mimli ħniena. + Ġesu', għajn ta' ħajja, qaddisni. O saħħa tiegħi, qawwini. Kmandant tiegħi, issielet għalija. L-uniku dawl ta' ruħi, dawwalni. Mgħallem tiegħi, mexxini. Nafda lili nnifsi f'idejk bħalma tarbija tafda fl-imħabba ta' ommha. Ukoll li kieku kollox kellu jdur kontrija, u wkoll jekk l-art iċċedi taħt riġlejja, jiena nkun fil-paċi qrib Qalbek. Inti dejjem omm l-iktar ħelwa għalija, u tgħaddi lill-ommijiet kollha. Bis-skiet tiegħi jiena nkantalek l-uġigħ tiegħi, u Inti m'għandekx bżonn il-kliem tiegħi biex tifhimni . . .
Djarju ta' Swor Fawstina – Il-5 Pitazz (par.1481-1490)